ສຳນັກຂ່າວຕ່າງປະເທດລາຍງານ 10 ພຶດສະພາ 2019 ວ່າ: ສຳນັກຂ່າວກາງເກົາຫຼີ (KCNA) ກະບອກສຽງຂອງລັດຖະບານເກົາຫຼີເໜືອລາຍງານວ່າ ທ່ານ ຄິມ ຈອງ-ອຶນ ຜູ້ນຳສູງສຸດຂອງເກົາຫຼີເໜືອ ໄດ້ຕິດຕາມສັງເກດການປະຕິບັດການເຝິກຊ້ອມໂຈມຕີ ຂອງກອງທັບປະຊາຊົນເກົາຫຼີ ເພື່ອຍົກລະດັບຄວາມພ້ອມໃນການປ້ອງກັນອະທິປະໄຕຂອງປະເທດ ໂດຍລາຍງານຂອງ KCNA ລະບຸພຽງວ່າ ເປັນການຍິງຂີປະນາວຸດພິໄສໃກ້ຢ່າງໜ້ອຍ 2 ລູກ, ໃນດ້ານຂອງທ່ານ ໂດໂນ ທຣຳ ປະທານປະເທດສະຫະລັດ ອາເມຣິກາ ກ່າວວ່າຕົນຮູ້ສຶກຜິດຫວັງ ກັບສະຖານະການຢູ່ແຫຼມເກົາຫຼີທີ່ກັບມາເຄັ່ງຕຶງອີກຄັ້ງ ແລະ ຕີລາຄາວ່າຕອນນີ້ເກົາຫຼີເໜືອຍັງບໍ່ພ້ອມສຳລັບການເຈລະຈາຄັ້ງໃໝ່.
ເຖິງຢ່າງໃດກໍ່ຕາມ, ໃນວັນດຽວກັນກັບທີ່ເກົາຫຼີເໜືອຍິງຂີປະນາວຸດຄັ້ງທີ 2 ພາຍໃນໄລຍະເວລາຫ່າງກັນພຽງ 5 ວັນ ເຊິ່ງຂີປະນາວຸດທັງ 2 ຊຸດທີ່ຍິງຕົກລົງໃນທະເລຕາເວັນອອກ ກອງທັບອາກາດສະຫະລັດ ອາເມຣິກາກໍ່ໄດ້ເຝິກຊ້ອມຍິງຂີປະນາວຸດຂ້າມທະວີບ (ICBM) Minuteman III ຈາກຖານທັບອາກາດແວນເດນເບິກ ໃນລັດຄາລິຟໍເນຍ ໂດຍກອງທັບສະຫະລັດ ອາເມຣິກາອ້າງວ່າເປັນການເຝິກຊ້ອມຕາມກຳນົດການທີ່ກຽມໄວ້ລ່ວງໜ້າ ເພື່ອກະຕຸ້ນຄວາມພ້ອມຂອງເຈົ້າໜ້າທີ່ໃນການຮັບມືກັບໄພຮຸກຮານ ແຕ່ມີລາຍງານວ່າການຍິງຂີປະນາວຸດຂອງກອງທັບສະຫະລັດ ອາເມຣິກາຄັ້ງນີ້ເກີດຂຶ້ນພາຍຫຼັງທີ່ເກົາຫຼີເໜືອຍິງຂີປະນາວຸດພຽງ 10 ນາທີ.
ໃນອີກດ້ານໜຶ່ງ, ການຍິງຂີປນະາວຸດຄັ້ງທີ 2 ຂອງເກົາຫຼີເໜືອໃນອາທິດນີ້ ເກີດຂຶ້ນພາຍຫຼັງທີ່ລັດຖະບານເກົາຫຼີເໜືອປະກາດຢຸດຕິໂຄງການທົດລອງຂີປະນາວຸດຂ້າມທະວີບ (ICBM) ເມື່ອເດືອນພະຈິກ 2017 ເນື່ອງຈາກເປັນໂຄງການທີ່ປະສົບຄວາມສຳເລັດແລ້ວ ແລະ ໂຄງການພັດທະນາດ້ານຂີປະນາວຸດທີ່ລວມເຖິງອາວຸດນິວເຄຼຍຂອງປະເທດວ່າສຳເລັດຜົນແລ້ວເຊັ່ນກັນ, ນອກຈາກນີ້ ໃນວັນດຽວກັນກັບທີ່ເກົາຫຼີເໜືອ ແລະ ສະຫະລັດ ອາເມຣິກາຕ່າງຝ່າຍຕ່າງອ້າງວ່າເປັນການເຝິກຊ້ອມນັ້ນ ທ່ານ ສະຕີເຟນ ບີກັນ ທູດພິເສດດ້ານວຽກງານເກົາຫຼີເໜືອຂອງລັດຖະບານສະຫະລັດ ອາເມຣິກາ ຢູ່ໃນລະຫວ່າງການຢ້ຽມຢາມນະຄອນຫຼວງໂຊ ປະເທດເກົາຫຼີໃຕ້ພໍດີ ເພື່ອປຶກສາຫາລືກັບລັດຖະບານເກົາຫຼີໃຕ້ ກ່ຽວກັບການເພີ່ມຄວາມຊ່ວຍເຫຼືອດ້ານມະນຸດສະທຳ ໃຫ້ແກ່ເກົາຫຼີເໜືອ ຄຽງຄູ່ໄປກັບການປົດອາວຸດນິວເຄຼຍ ຈາກການລາຍງານຂອງສະຫະປະຊາຊາດ (UN) ລະບຸວ່າຜົນຜະລິດດ້ານກະສິກຳຂອງເກົາຫຼີເໜືອ ປີທີ່ຜ່ານມາມພຽງ 4.9 ລ້ານໂຕນ ຕ່ຳທີ່ສຸດໃນຮອບ 1 ທົດສະວັດ.